Publication: Magyar Közlöny
Issue: MK-2000-124 (Year: 2000, Number: 124)
Era: 1990-2004
Section: 64/1991. (XII. 17.) AB határozatában (ABH 1991. 297.)
Paragraph Index: 1116

3. Az Alkotmány 54. §-ában foglalt élethez és emberi méltósághoz való jog, valamint az 55. §-ában foglalt személyi biztonsághoz való jog sérelme vonatkozásában az Alkotmánybíróság arra az álláspontra helyezkedett, hogy a RUSZ 45. pontja és a hivatkozott alkotmányi rendelkezések között közvetlen érdemi összefüggés nem fedezhető fel. Nem vitás, hogy munkájuk során a hatóság tagjai, köztük a rendőrök is bizonyos fokú veszélynek vannak kitéve: előfordulhat, hogy fenyegetések, zsarolások, vesztegetési kísérletek, nem egyszer fizikai támadások célpontjaivá is válhatnak. Ezt a veszélyt azonban hivatásuk megválasztásakor vállalták. Az is könnyen belátható, hogy a különböző szolgálati ágak, a különféle feladatot ellátó egységek esetében a hatóság tagjainak ilyen jellegű veszélyeztetettsége eltérő lehet. A megfelelő megelőző intézkedések megtétele, a sajátos szabályok kialakítása szakmai-technikai kérdésnek minősül, mely az Alkotmány rendelkezései alapján nem dönthető el. Minderre tekintettel az Alkotmánybíróság az indítványokat az Alkotmány 54. és a 55. §-ai vonatkozásában is elutasította.

Source: https://magyarkozlony.hu/hivatalos-lapok/12ea2d2acdbbb673ff8662679aa1cccb73d12bfd/dokumentumok/ae40ac9d2a3fc4d42c3888a63f9efbf4828bb578/letoltes